Annonce

Europæisk Kulturhovedstad Aarhus 2017 Aarhus 2017 har netop modtaget knap 18 millioner kroner fra fondene A.P. Møller og Hustru Chastine McKinney Møllers Fond til almene Formaal, Den Obelske Familiefond, Augustinus Fonden og Aarhuus Stiftstidendes Fond.

Det er lykkedes for Aarhus 2017 foreløbig at fundraise 83 mio. kroner fra fonde og sponsorater under forudsætning af, at Aarhus 2017 modtager EU's Melina Mercuri Pris på 11 mio. kroner, som Aarhus 2017 er nomineret til, fortæller organisationen i en pressemeddelelse.

Det betyder, at Aarhus 2017 er tæt på at nå de 95,7 mio. kroner fra fonde, sponsorer og EU, som kulturhovedstaden budgetterer med.

Ud over de 83 mio. kroner har Aarhus 2017 indgået aftaler for 5,5 mio. kroner i form af såkaldte »in-kind« aftaler og serviceydelser svarende til dette beløb.

»Vi er meget taknemmelige for donationerne fra de mange fonde og for aftalerne med vores sponsorer og partnere. Uden dem var det ikke muligt at gennemføre det enestående program, vi har lagt for Aarhus 2017. Vores ambition er at præsentere et program, der involverer og engagerer børn, unge og voksne samt byder på enestående kunst og kultur i verdensklasse. Vi fortsætter naturligvis med at fundraise, så vi kan skabe et endnu stærkere kunstnerisk ambitiøst program og et enestående år som Europæisk Kulturhovedstad,« siger administrerende direktør for Aarhus 2017 Rebecca Matthews.

Pengene går til konkrete projekter, oplyser kulturhovedstadsprojektet.

De nævnte fonde har øremærket donationerne til konkrete projekter. Med en donation på syv mio. kroner har A.P. Møller Fonden valgt at støtte den internationale moderne ballet, mesterværket Tree of Codes. Balletten, som er skabt i et samarbejde mellem blandt andre kunstneren Olafur Eliasson og koreografen Wayne McGregor, kan opleves i Musikhuset Aarhus i april 2017. Med donationen støtter fonden også Danmarks første internationale litteraturfestival for børn og unge: Aarhus 39. En festival, hvor børn og unge fra hele landet får mulighed for at møde verdens førende børnebogsforfattere og illustratorer samt blive inspireret til selv at skrive og læse.

Med en donation på fem mio. kroner er den Obelske Familiefond medvirkende til, at Aarhus 2017 kan præsentere international samtidskunst i verdensklasse. I projektet Artists Coast to Coast får publikum mulighed for at opleve en række højt anerkendte internationale kunstneres værker på landevejsstrækninger, i byer og på åbne pladser, på tværs af Region Midtjylland.

Augustinus Fonden har valgt at donere fem mio. kroner til arbejdet med den største vikingeforestilling i Danmark: Røde Orm. Forestillingen opføres på Moesgaard Museum i maj og juni 2017, og her forventes det, at mere end 100.000 børn og voksne vil tage del i den helt unikke oplevelse.

En del af pengene skal blandt andet bruges til at skabe vikingeaktiviteter for børn omkring forestillingen. Såvel forestillingen som aktiviteterne er skabt i samarbejde mellem Aarhus 2017, Det Kongelige Teater og Moesgaard Museum.